Document ID: /fineweb-2-swissfilter-quality_10-filterrobots/filtered/00108.jsonl.gz/16

Στα 18 μου αισθάνομαι ανεξάρτητη στην Ελβετία
-Η σημερινή μας καλεσμένη είναι η Δήμητρα Φανουρια, μια κοπέλα 18 χρονών. Μια νέα κοπέλα στην αρχή της ενήλικης και επαγγελματικής της ζωής.
Δήμητρα πότε ήρθες στην Ελβετία;
Δ.Λ.: Στην Ελβετία ήρθα όταν ήμουν 10 χρόνων. Μόλις είχα τελειώσει την Ε’ τάξη στο Δημοτικό στην Ελλάδα.
-Πως ήταν η πρώτη σου επαφή με ένα ξένο κράτος;
Δ.Λ.: Η αλήθεια είναι πως ήμουν πολύ μικρή για να νιώθω φόβο ή ανασφάλεια για αυτή την μεγάλη αλλαγή στην ζωή μου. Δεν ήξερα τίποτα για αυτή την χώρα. Ήταν καλοκαίρι δεν είχαν αρχίσει τα σχολεία και οι γονείς μου φρόντιζαν να γεμίζουν τις μέρες μας ευχάριστα. Μπορώ να σας πω ότι στην αρχή ένιωθα όπως στις καλοκαιρινές διακοπές.
-Ποιες είναι οι δυσκολίες που έχει να αντιμετωπίσει ένα παιδί σε αυτή την ηλικία;
Δ.Λ.: Ανάμεσα στις δυσκολίες είναι η γλώσσα και οι φίλοι. Πρώτον δεν μιλούσα την γλώσσα. Έτσι ντρεπόμουν να παίζω με τα άλλα παιδιά στην γειτονιά. Αυτό είχε σαν αποτέλεσμα να παίζω μόνο με τον αδερφό μου. Ευτυχώς αυτό κράτησε για μικρό χρονικό διάστημα γιατί ξεκίνησα σχολείο.
-Πως ήταν το πρώτο σου σχολείο;
Δ.Λ.: Πήγα σε ειδικό τμήμα για την εκμάθηση της γλώσσας. Εκεί ήταν παιδιά από διαφορά κράτη. Μια Multi-Kulti τάξη. Έκανα γρήγορα δικιές μου παρέες. Έχασα βέβαια μια χρόνια και αυτό με στεναχώρησε λίγο. Σκεφτόμουν όμως θετικά. Μπορεί να είχα χάσει ένα χρόνο, είχα κερδίσει όμως μια γλώσσα.
-Έχεις κάποιο χαρακτηριστικό γεγονός να θυμάσαι από το πρώτο σου σχολείο ?
Δ.Λ: Η πρώτη μέρα στο σχολείο ήταν πολύ συγκινητική. Το σχολείο μου ήταν το Letten στη Ζυριχη .Στην κεντρική είσοδο ήταν ένα μεγάλο ΠΑΝΟ που έγραφε: Herzlich Willkommen Dimitra. (Καλώς ήρθες Δήμητρα)
-Ποια ήταν η συνέχεια των σχολικών σου χρόνων;
Δ.Λ.: Αργότερα πήγα σε κανονικό σχολείο Primäre schule (δημοτικό). Η ενσωμάτωσή μου έγινε εύκολα και αρμονικά. Αργότερα τελειώνοντας και το Sekundarschule έκανα Berufslehre (εκπαίδευση και ταυτόχρονα σχολική εκπαίδευση) στο Coop. Berufsfachschule. Έπρεπε δηλ. να πηγαίνω σχολείο και να δουλεύω ταυτόχρονα. Έτσι λοιπόν τελειώνοντας την εκπαίδευσή μου και αφού είχα τους ανάλογους βαθμούς από το σχολείο υπέγραψα 100% επαγγελματικό συμβόλαιο με την εταιρεία Coop και τώρα εργάζομαι κανονικά.
-Πώς νοιώθεις που δουλεύεις και είσαι οικονομικά ανεξάρτητη από τόσο μικρή;
Δ.Λ.: Ακριβώς όπως το είπατε Ανεξάρτητη. Είναι πολύ σημαντικό για μένα να είμαι οικονομικά ανεξάρτητη. Να μπορώ να ζήσω χωρίς να χρειάζομαι την οικονομική στήριξη των γονιών μου. Εννοείται ότι πολλά παιδιά μετά το Sekundarschule συνεχίζουν στο Gymnasium και από εκεί στο Universität και αυτός είναι πόθος κάθε μαθητή. Εγώ όμως δεν ανήκω στους μαθητές που είχαν τόσο καλές επιδόσεις. Είναι πολύ σημαντικό λοιπόν για μένα να νιώθω ότι είμαι ανεξάρτητη εργαζόμενη ενήλικη κοπέλα.
-Ποιος είναι ο επόμενος στόχος σου?
Δ.Λ.: Στα άμεσα επαγγελματικά μου σχέδια είναι να κάνω Weiterbildung και να μπορώ να εξελιχθώ επαγγελματικά.
-Τελειώνοντας τη συζήτηση μας θα θέλαμε να σου ευχηθούμε να κάνεις τα όνειρά σου πραγματικότητα .Το επαγγελματικό σου ταξίδι τώρα αρχίζει .
Δ.Λ.: Ευχαριστώ πολύ για τις ευχές σας. Θα ήθελα και εγώ με την σειρά μου να ευχηθώ σε όλους τους συνομιλήκους μου που είτε συνεχίζουν τις σπουδές τους είτε άρχισαν να εργάζονται Καλή Επιτυχία στην ζωή τους. Επίσης να ευχαριστήσω εσάς και την ιστοσελίδα www.Zitao-Vrisko.ch που μου δώσατε το βήμα να παρουσιάσω αυτό που έζησα από την παιδική μου ηλικία έως τώρα που έγινα 18 χρόνων και να προτρέψω τους Έλληνες που θέλουν να έρθουν εδώ στην Ελβετία να το κάνουν και δεν θα το μετανιώσουν.